b"\n_START_ARTICLE_\nK\xc3\xa1lm\xc3\xa1n Miksz\xc3\xa1th\n_START_SECTION_\nInf\xc3\xa0ncia i joventut\n_START_PARAGRAPH_\nVa n\xc3\xa9ixer en el si d'una fam\xc3\xadlia noble, a Szklabonya, prov\xc3\xadncia de N\xc3\xb3gr\xc3\xa1d, avui dia territori eslovac. Els seus avantpassats eren pastors luterans de l'alta Hongria. Segons la tradici\xc3\xb3 familiar estudiaven teologia a Wittenberg, Halle i Jena i com a institutrius entraven al servei de fam\xc3\xadlies nobles, completant llur servei a les prov\xc3\xadncies de G\xc3\xb6m\xc3\xb6r, N\xc3\xb3gr\xc3\xa1d i S\xc3\xa1ros. El fil pastoral es trenca amb el seu avi, qui, trencant amb la tradici\xc3\xb3 familiar, va ser taverner del terratinent de Nagyk\xc3\xbcrt\xc3\xb6s. El pare de Miksz\xc3\xa1th, J\xc3\xa1nos Miksz\xc3\xa1th, tamb\xc3\xa9 va n\xc3\xa9ixer en aquest lloc, per\xc3\xb2 juntament amb els seus pares es trasllada a Ebeck, on esdev\xc3\xa9 arrendatari carnisser i taverner del senyor d'Ebeck. Es casa amb la noble M\xc3\xa1r\xc3\xada Veress de Farad. Tenen tres fills -M\xc3\xa1ria, K\xc3\xa1lm\xc3\xa1n i Gyula- M\xc3\xa1ria mor amb 17 anys a causa d'una pulmonia sobtada, mentre que el seu germ\xc3\xa0 gran, Gyula, es queda orfe amb 13. La fam\xc3\xadlia probablement despr\xc3\xa9s de 1843 va poder traslladar-se a Szklabony\xc3\xa1ra, on el seu pare primer lloga la taverna i carnisseria del poble, i m\xc3\xa9s endavant, a la segona meitat dels anys 1860 ja es podia llegir la notaci\xc3\xb3 amo als certificats del fill. La seva terra s'estimava en 100 jovades, i d\xc3\xb3na fe del benestar de la fam\xc3\xadlia el fet que tenien dos criats en el servei, un pastor i una serventa._NEWLINE_Fa la major part dels estudis a Rimaszombat, entre el 1857 i el 1863. Tanmateix, acaba els dos \xc3\xbaltims cursos a Selmecb\xc3\xa1nya, d'on el 1868 arriba a Pest, on continua estudis de dret, per\xc3\xb2 no s'hi diploma._NEWLINE_Amb la fi dels estudis torna a la prov\xc3\xadncia de N\xc3\xb3gr\xc3\xa1d, on el 1871 al jutjat de M\xc3\xa1ty\xc3\xa1s Mauks a Balassagyarmat treballa com a magistrat jurat. Hi t\xc3\xa9 ocasi\xc3\xb3 d'estudiar directament els senyors de la prov\xc3\xadncia. El 1872 es fa aprenent d'advocat, i tamb\xc3\xa9 experimenta amb el periodisme: diversos diaris de la capital varen publicar els seus articles, entre d'altres, Igazmond\xc3\xb3, Szabad Egyh\xc3\xa1z, F\xc5\x91v\xc3\xa1rosi Lapok i Jank\xc3\xb3 Borsszem._NEWLINE_El 13 de juliol de 1873 es casa amb la filla de M\xc3\xa1ty\xc3\xa1s Mauks, Ilona M\xc3\xa1ri\xc3\xa1 Mauks. Aquell any moren els seus pares, i es trasllada amb la seva nova dona a la capital, on amb prou feines poden sobreviure. Miksz\xc3\xa1th vol divorciar-se de la seva dona, per\xc3\xb2 ella no vol, aix\xc3\xad que s'ha d'inventar que s'estima una altra dona._NEWLINE_Despr\xc3\xa9s d'aquest conflicte, es retira al seu poble natal, Szklabonya, on, tanmateix, la seva mare havia llogat les seves terres, aix\xc3\xad que no pot sobreviure gr\xc3\xa0cies a elles. Es presenta a les oposicions provincials el 1874 com a subnotari, sense \xc3\xa8xit, per aix\xc3\xb2 torna a Pest i comen\xc3\xa7a a ocupar-s'hi m\xc3\xa9s seriosament amb la literatura.\n_START_SECTION_\nCarrera\n_START_PARAGRAPH_\nLa seva carrera com a escriptor comen\xc3\xa7a amb dificultats, ja que el seu estil, la seva originalitat s'allunyen de les habituals normes de l'\xc3\xa8poca, per aix\xc3\xb2 els redactors simplement treuen moltes parts de les seves obres. El 1874 apareix la seva primera obra independent en dos volums, Elbesz\xc3\xa9l\xc3\xa9sek, per\xc3\xb2 pass\xc3\xa0 desapercebuda. Va treballar durant molts anys a diversos diaris, per\xc3\xb2 frustrat pel seu frac\xc3\xa0s el 1878 se'n va a Szeged i es col\xc2\xb7loca a Szegedi Napl\xc3\xb3 com a periodista, on recull els primers \xc3\xa8xits com a escriptor._NEWLINE_El 1881 torna a Budapest, on treballa com a ajudant de redactor a Orsz\xc3\xa1g-Vil\xc3\xa1g. Aleshores la redacci\xc3\xb3 de Budapesti H\xc3\xadrlap se separava de Pesti H\xc3\xadrlap, on Miksz\xc3\xa1th arriba a causa de la manca de personal. Al comen\xc3\xa7ament dirigeix algunes seccions secund\xc3\xa0ries, per\xc3\xb2 en poc m\xc3\xa9s de mig any demostra que serveix per a la feina amb els seus esbossos entre els lectors del diari, que amb M\xc3\xb3r J\xc3\xb3kai esdev\xc3\xa9 en un dels autors i humoristes m\xc3\xa9s llegit. No signa la majort part dels seus articles, per a la resta fa servir sovint el pseud\xc3\xb2nim de Scarron, aix\xc3\xad com molts d'altres._NEWLINE_Escollit membre de la companyia Pet\xc5\x91fi el 1881 i de Kisfaludy el 8 de febrer de 1882, el 3 de maig de 1889 passa a ser corresponsal de l'Acad\xc3\xa8mia de Ci\xc3\xa8ncies d'Hongria._NEWLINE_A l'\xc3\xa8xit literari aviat cal sumar-hi els personals i pol\xc3\xadtics: el 1882 torna a demanar la m\xc3\xa0 de la seva exdona, Ilona Mauks, i el 31 de desembre d'aquell any es casen de nou. Tenen tres fills: K\xc3\xa1lm\xc3\xa1n, Albert i J\xc3\xa1nos. Des del 1887 fins a la seva mort \xc3\xa9s diputat, primer amb el comandament d'Illyefalva (Transsilv\xc3\xa0nia), despr\xc3\xa9s de Fogaras i finalment de M\xc3\xa1ramarossziget._NEWLINE_El 1897 experimenta amb l'edici\xc3\xb3 del seu propi diari, l'ef\xc3\xadmer Orsz\xc3\xa1gos H\xc3\xadrlap. Des del 1903 treballa a Az \xc3\x9ajs\xc3\xa1g com a principal col\xc2\xb7laborador. Per la compilaci\xc3\xb3 de 1907 dels seus treballs, \xc3\xa9s premiat per l'Acad\xc3\xa8mia de Ci\xc3\xa8ncies d'Hongria. El 1909 despr\xc3\xa9s de la celebraci\xc3\xb3 del quarant\xc3\xa8 aniversari de la seva carrera com a escriptor, viatja a M\xc3\xa1ramarossziget, d'on torna ja greument malalt. No va arribar a veure l'aparici\xc3\xb3 del seu \xc3\xbaltim llibre, A fekete v\xc3\xa1ros, el 1911."